જયંતી હવે અટેન્શનમાં આવી ગયો હતો. લક્ઝરી બસ મેરઠ શહેરના પરા વિસ્તારમાં પ્રવેશી ચૂકી હતી. નાનો હતો ત્યારે ઇતિહાસમાં એ ભારતની આઝાદીનો ઇતિહાસ ભણ્યો હતો. ક્રાંતિની પ્રથમ ચિનગારી ઇ.સ. 1857માં ઝબૂકી હતી અને એ ક્રાંતિનું ઉદભવ સ્થાન મેરઠ હતું એનો એને ખ્યાલ હતો. આઝાદી પછીનાં વર્ષોમાં મેરઠ પણ અમદાવાદની જેમ કોમી રમખાણો માટે પંકાયેલું હતું. આ સિવાય મેરઠ વિશેની કોઇ જાણકારી જયંતી પાસે નહોતી. બીજી કોઇ માહિતીની એને જરૂર પણ નહોતી. આ શહેરમાં રહીને માત્ર હરિપ્રસાદ મિશ્રા અને એના હત્યારા વિશેની બાતમી મેળવવામાં જ એને રસ હતો.